Wie die Fariseërs eerder as Jesus navolg | Netwerk24
Wie die Fariseërs eerder as Jesus navolg
Dawie de Wet, Strand
Nog 'n dominee (14.10) probeer om alle doleerders as verstokte Fariseërs wat slegs die Ou Testament lees, te brandmerk. Nou wonder ek: Was daar nie die laaste paar jaar in die NG Kerk (NGK) 'n "Seisoen van luister" nie? Is daar nie herhaaldelik geleer om nie te praat voordat jy deeglik geluister het nie?
Het Dominee dan nie geluister wat ons as doleerders met dolering probeer sê nie? Ons sê elke mens is na die beeld van God geskape. Ons probeer elkeen as sodanig erken en respekteer. Ja, ons sê ook, soos die Nuwe Testament, dat die mens se liggaam 'n tempel van die lewende God is. Dit moet dus as lewende offer aan ons Verlosser gewy word.
Dit impliseer dat elke gelowige geroep is om mense in liefde by te staan om Jesus se genade te aanvaar – soos Hy geleer het: "Ek veroordeel jou ook nie, maar gaan en moet van nou af nie meer sonde doen nie."